
RAPORT

asupra propunerii legislative de modificare a Legii nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată în baza Legii nr. 247/2005
                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, cu propunerea legislativă de modificare a Legii nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată în baza Legii nr. 247/2005,  trimisă cu adresa nr. Pl.x.411 din 2 mai 2006, înregistrată sub nr. 31/623 din 2 mai 2006.
Senatul, în calitate de primă Cameră sesizată, a respins propunerea legislativă, în şedinţa din 25 aprilie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Comisia pentru administraţie publică, amenajarea teritoriului şi  echilibru  ecologic, cu avizul nr.26/941/24.05.2006, a propus  respingerea  iniţiativei  legislative. 
                  Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr.1614/10.11.2005.

        Guvernul, prin punctul său de vedere, transmis cu adresa nr.364 din  27  ianuarie  2006, nu susţine adoptarea acestei iniţiative legislative.

Propunerea  legislativă supusă dezbaterii are ca obiect de reglementare modificarea art. 15 alin. (1)  din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, în sensul încheierii contractelor de închiriere prevăzute la art.6 din OUG nr.40/1999 pentru o perioadă de         10 ani.

În conformitate cu prevederile art. 61 din Regulamentul Camerei Deputaţilor, membrii comisiei  au examinat iniţiativa legislativă menţionată mai  sus,  în şedinţa din 27 iunie 2006.  Iniţiatorii, deşi invitaţi, nu au  participat la  dezbateri.

Cu ocazia  dezbaterilor, membrii comisiei au constatat că, prelungirea  duratei  contractelor  de  închiriere a unor  imobile proprietatea  unor  persoane  fizice, restituite  potrivit   procedurilor  administrative prevăzute  de Legea  nr.10/2001, reprezintă o abatere de la  textul constituţional care  consacră principiul  garantării proprietăţii  private.
 Prelungirea  acestor  contracte  ar reprezenta o  ingerinţă în dreptul de proprietate, sub aspectul  imposibilităţii  de exercitare  a atributului  folosinţei  de către  titularul dreptului. 
Problema  asigurării  spaţiului  de locuit pentru persoanele  care  au  statut  de chiriaşi în imobilele   ce  s-au  retrocedat  sau  în cele care  urmează  a fi  retrocedate nu  mai  poate  fi  tratată ca  o  obligaţie a foştilor proprietari ci, aşa  cum este  firesc, ca  o  problemă a statului.
                   Faţă de  aceste  considerente, în urma examinării iniţiativei legislative, precum şi a punctelor de vedere exprimate de către membri comisiei, s-a hotărât, cu unanimitate de voturi,  , să se propună plenului Camerei Deputaţilor  respingerea propunerii legislative de modificare a Legii nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată în baza Legii nr. 247/2005.

                  La dezbaterea acestei propuneri  legislative, din totalul de 26 membri ai Comisiei juridice, de disciplină şi imunităţi au fost prezenţi la şedinţă 15 deputaţi.
 

În raport cu obiectul şi conţinutul său, ce vizează modificarea unei legi organice, propunerea  legislativă face parte din categoria legilor organice.

                    PREŞEDINTE,                                    SECRETAR,
                    Sergiu ANDON                                   George BĂEŞU
Consilier

Diaconu Dumitra

